**Коментар од Друштвото за снабдување со топлинска енергија Снабдување со топлина Балкан енерџи ДООЕЛ Скопје во врска со предложени измени на ЗПП за воведување на задолжителна медијација**

**Член 425**

(1) Во работните спорови за кои постапката се поведува со тужба пред суд, со исклучок на споровите заради вработување на тужителот, странките се должни, пред поднесувањето на тужбата да се обидат спорот да го решат по пат на медијација.

(2) При поднесување на тужбата, тужителот е должен да приложи писмен доказ издаден од лиценциран медијатор дека обидот за решавање на спорот по пат на медијација не успеал.

(4) Тужбата кон која не е приложен доказот од ставот (2) на овој член судот ќе ја отфрли.

 **Член 457**

(1) Во споровите од мала вредност, странките се должни пред поднесување на тужбата да се обидат спорот да го решат по пат на медијација.

(2) При поднесување на тужбата, тужителот е должен да приложи писмен доказ издаден од лиценциран медијатор дека обидот за решавање на спорот по пат на медијација не успеал.

(3) Тужбата кон која не е приложен доказот од ставот 2 на овој член судот ја отфрла.

(4) Тужбата ќе се смета за повлечена ако тужителот во рок од осум дена од денот на поднесувањето на тужбата не ја плати судската такса.

**Член 460**

Постапката во споровите од мала вредност ќе се спроведува и по повод приговор против судскиот или нотарскиот платен налог, ако вредноста на оспорениот дел на платниот налог не го надминува износот од 60.000 денари

**Член 495 (461)**

(1) Во постапката во трговските спорови ќе се применуваат одредбите на овој закон, ако во одредбите на оваа глава поинаку не е определено.

(2) Во трговските спорови за парично побарување чија што вредност не надминува 1.000.000 денари, а за кои постапката се поведува со тужба пред суд, странките се должни, пред поднесувањето на тужбата да се обидат спорот да го решат по пат на медијација.

(3) При поднесување на тужбата тужителот е должен да приложи писмен доказ издаден од лиценциран медијатор дека обидот за решавање на спорот по пат на медијација не успеал.

(4) Тужбата кон која не е приложен доказот од ставот (2) на овој член судот ќе ја отфрли.

--------------------------------------------------------------------------------------------------------------------------------------

Во врска со предложените горенаведени измени на членовите 425, 457 и 460 и 495(461) од Законот за парнична постапка за воведување на задолжителна медијација како предуслов за започнување на судска постапка Снабдување со топлина Балкан енерџи ДООЕЛ Скопје ги има следните ставови:

Со воведување на задолжителната медијација се врши дополнително отежнување на наплата на побарувањата на доверителите кои ги имаат кон своите должници, односно се зголемуваат трошоците во постапката на двете страни - доверител и должник, а тргнувајќи од фактот што во постапката за медијација покрај трошоци за секоја страна постојат и заеднички трошоци.

 Заедничките трошоци ја сочинуваат наградата на медијаторот и трошоците на медијаторот во врска со постапката на медијација и се намируваат на еднакви делови, освен ако страните поинаку не се договорат.

Со воведување на задолжителна медијација како предуслов за водење на судска постапка е повредено начелото на економичност, а секако тоа придонесува и за одолговлекување на судската постапка и отежнато намирување на своето побарување од страна на доверителот кон должникот посебно во споровите од мала вредност каде што за долг од мал износ трошоците дополнително и непотребно ќе се зголемат односно трошоците да достигнат повисок износ и од главниот долг.

 Сметаме дека медијацијата треба да се воведе како доброволна, а не задолжителна по слободен избор на учесниците во постапката.

 Издавањето на потврда од страна на медијаторот за неуспешна медијација како предуслов за започнување на судска постапка, е само дуплирање на трошоците во постапката, знаејќи дека многу предмети завршуваат со неуспешна медијација.

 Со воведување на задолжителна медијација се дава предност на одредена категорија на луѓе – медијатори на кои медијацијата не им е главно занимање туку дополнително и дека нивното вмешување во постапките е сосема непотребно од причина што доверителите пред поведување на постапка пред суд ги контактираат своите должници со цел наплата на своето побарување.

Поради горенаведеното сметаме задолжителна медијација е сосема непотребен и неоснован институт во македонското законодавство земајќи ги во предвид зголемените трошоци кои ќе произлезат со нејзино воведување како и долгото водење на постапките.